CELEX: 
Language: hu
Date: 2021-10-18 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2018/848 európai parlamenti és tanácsi rendeletnek az állati eredetű ökológiai termékek kivitele céljára az antibiotikummentes előállítást igazoló kiegészítő tanúsítványok kiállításával kapcsolatos szabályokkal való kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A 2022. január 1-jétől alkalmazandó (EU) 2018/848 rendelet elfogadását követően olyan felhatalmazáson alapuló rendeletet kell elfogadni, amely azt kiegészíti egy olyan kiegészítő tanúsítvány mintájával, amellyel igazolható, hogy az állati eredetű ökológiai termékek előállítása során nem használtak antibiotikumokat. Erre az uniós ökológiai gazdasági szereplők egyes harmadik országok piacaihoz való hozzáférésének javítása érdekében van szükség, egyes országokban ugyanis megkövetelik, hogy az állati eredetű ökológiai termékeket antibiotikumok használata nélkül állítsák elő. Az uniós ökológiai gazdasági szereplőknek jogbiztonságot kell nyújtani az e tekintetben alkalmazandó szabályokat illetően.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság részletesen megvitatta a jogi aktus tervezetét a tagállamokkal az ökológiai termeléssel foglalkozó szakértői csoport keretében, valamint az ökológiai ágazatot képviselő főbb szervezetekkel is. A WTO tagjait értesítették, és nyilvános konzultációkra is sor került. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló jogi aktus meghatározza egy olyan kiegészítő tanúsítvány mintáját, amely a kivitel céljára igazolja, hogy az állati eredetű ökológiai termékek előállítása során nem használtak antibiotikumokat.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.10.18.)
            
            
               az (EU) 2018/848 európai parlamenti és tanácsi rendeletnek az állati eredetű ökológiai termékek kivitele céljára az antibiotikummentes előállítást igazoló kiegészítő tanúsítványok kiállításával kapcsolatos szabályokkal való kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről szóló, 2018. május 30-i (EU) 2018/848 európai parlamenti és tanácsi rendeletre
                  1
                és különösen annak 44. cikke (2) bekezdésére,
            
            
               mivel:
            
            
               (1)Egyes harmadik országok megkövetelik, hogy az állati eredetű ökológiai termékek előállítása antibiotikumok használata nélkül történjen. Az ilyen országok piacaihoz való hozzáférés megkönnyítése érdekében azon uniós gazdasági szereplők vagy gazdálkodói csoportok számára, akik az említett kategóriába tartozó termékeket kívánnak exportálni, lehetővé kell tenni, hogy hivatalos dokumentummal igazolják az antibiotikummentes előállítást.
            
            
               (2)Az (EU) 2018/848 rendelet 35. cikke értelmében az illetékes hatóságok, illetve adott esetben az ellenőrző hatóságok vagy ellenőrző szervezetek tanúsítványt állítanak ki azon gazdasági szereplők vagy gazdálkodói csoportok számára, akik bejelentették tevékenységüket és megfelelnek a rendelet előírásainak. Annak igazolása érdekében, hogy az állati eredetű ökológiai termékeket antibiotikumok használata nélkül állítják elő, lehetővé kell tenni a gazdasági szereplők vagy a gazdálkodói csoportok számára, hogy kiegészítő tanúsítvány kiállítását kérjék az illetékes hatóságoktól, illetve adott esetben az ellenőrző hatóságoktól vagy ellenőrző szervezetektől. Meg kell határozni e kiegészítő tanúsítvány mintáját.
            
            
               (3)Az egyértelműség és a jogbiztonság érdekében ezt a rendeletet az (EU) 2018/848 rendelet alkalmazásának kezdőnapjától kell alkalmazni,
            
            
               ELFOGADTA EZT A RENDELETET:
            
         
         
            
               1. cikk
            
            
               A kivitel céljára az állati eredetű ökológiai termékek antibiotikummentes előállítását igazoló kiegészítő tanúsítványok 
            
            
               Az (EU) 2018/848 rendelet 35. cikkének megfelelő tanúsítvány birtokában lévő gazdasági szereplők vagy gazdálkodói csoportok kérésére a megfelelő illetékes hatóság vagy adott esetben ellenőrző hatóság vagy ellenőrző szervezet kiegészítő tanúsítványt ad ki, amely igazolja, hogy a gazdasági szereplő vagy a gazdálkodói csoport antibiotikumok használata nélkül állít elő állati eredetű ökológiai termékeket, amennyiben az említett termékek Unióból való kiviteléhez szükség van ilyen tanúsítványra. E kiegészítő tanúsítvány mintáját e rendelet melléklete határozza meg.
            
            
               2. cikk
            
            
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet 2022. január 1-jétől kell alkalmazni. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.10.18.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 150., 2018.6.4., 1. o.
               
            
      
    ---documentbreak--- 
      
         
         
            
               MELLÉKLET 
            
            
               KIEGÉSZÍTŐ TANÚSÍTVÁNY az állati eredetű ökológiai termékek antibiotikummentes előállításának igazolásához kivitel céljára 
            
            
            
                     
                        1.Dokumentumszám: 
                     
                  
                  
                     
                        2.(válassza ki a megfelelőt)
                     
                     
                        ·Gazdasági szereplő
                     
                     
                        ·Gazdálkodói csoport
                     
                  
               
                     
                        3.A gazdasági szereplő vagy a gazdálkodói csoport neve és címe:
                     
                  
                  
                     
                        4.A gazdasági szereplő vagy gazdálkodói csoport illetékes hatóságának, illetve adott esetben ellenőrző hatóságának vagy ellenőrző szervezetének neve és címe, az utóbbiak esetében kódszáma:
                     
                     
                  
               
                     
                        5.A gazdasági szereplő vagy a gazdálkodói csoport számára az (EU) 2018/848 rendelet 35. cikkének megfelelően kiállított tanúsítvány dokumentumszáma:
                     
                  
               
                     
                        Ez a tanúsítvány igazolja, hogy a gazdasági szereplő vagy a gazdálkodói csoport (válassza ki a megfelelőt) az alábbi állati eredetű ökológiai termékeket antibiotikumok használata nélkül állította elő:
                     
                     
                        1.………………….
                     
                     
                        2.………………….
                     
                     
                        3.………………….
                     
                     
                  
               
                     
                        6.Dátum, hely:
                     
                     
                     
                        A kiállító illetékes hatóság, illetve adott esetben ellenőrző hatóság vagy ellenőrző szervezet nevében eljáró személy neve és aláírása:
                     
                     
                  
                  
                     
                        7.A tanúsítvány .........................-tól/-től [illessze be a dátumot] ................................-ig [illessze be a dátumot] érvényes.